Jumejn qabel il-laqgħa tal-mexxejja Ewropej dwar rispons koordinat għall-kriżi tal-COVID-19, il-Kummissjoni stabbiliet għadd ta' azzjonijiet meħtieġa biex tissaħħaħ il-ġlieda kontra l-pandemija. F'Komunikazzjoni li ġiet adottata llum, hija tappella lill-Istati Membri biex iħaffu l-għoti tat-tilqim fl-UE kollha: sa Marzu 2021, mill-inqas 80 % tal-persuni li għandhom aktar minn 80 sena, u 80 % tal-professjonisti fil-qasam tal-kura tas-saħħa u tal-kura soċjali f'kull Stat Membru għandhom ikunu tlaqqmu. Sal-ħarifa tal-2021, l-Istati Membri għandhom ikunu laqqmu minimu ta' 70 % tal-popolazzjoni adulta. Il-Kummissjoni tappella wkoll lill-Istati Membri biex ikomplu japplikaw it-tbegħid fiżiku, jillimitaw il-kuntatti soċjali, jikkombattu d-diżinformazzjoni, jikkoordinaw ir-restrizzjonijiet fuq l-ivvjaġġar, jagħmlu aktar testijiet, u jżidu t-traċċar tal-kuntatti u s-sekwenzjar tal-ġenoma biex jilqgħu għar-riskju minn varjanti ġodda tal-virus. Peress li fil-ġimgħat reċenti rajna tendenza ta' żieda fl-għadd tal-każijiet, jeħtieġ li jsir aktar biex fix-xhur li ġejjin jingħata appoġġ lis-sistemi tal-kura tas-saħħa u biex tiġi indirizzata l-“għeja mill-COVID”; billi nħaffu t-tilqim b'mod ġenerali u ngħinu lis-sħab tagħna fil-Balkani tal-Punent, fil-Viċinat tan-Nofsinhar u tal-Lvant u fl-Afrika. Il-Komunikazzjoni tal-lum tistabbilixxi azzjonijiet ewlenin għall-Istati Membri, għall-Kummissjoni, għaċ-Ċentru Ewropew għall-Prevenzjoni u l-Kontroll tal-Mard (ECDC) u għall-Aġenzija Ewropea għall-Mediċini (EMA) li se jgħinu biex jitnaqqsu r-riskji u biex il-virus jiġi kkontrollat: It-tħaffif tal-għoti tat-tilqim fl-UE kollha L-ittestjar u s-sekwenzjar tal-ġenoma Il-preservazzjoni tas-Suq Uniku u tal-moviment liberu filwaqt li jiżdiedu l-miżuri ta' mitigazzjoni L-iżgurar tat-tmexxija Ewropea u tas-solidarjetà internazzjonali Dan xi ntqal miIl-membri tal-Kulleġġ: Il-President tal-Kummissjoni Ewropea, Ursula von der Leyen, qalet: “It-tilqim huwa essenzjali biex noħorġu minn din il-kriżi. Diġà żgurajna biżżejjed vaċċini għall-popolazzjoni kollha tal-Unjoni Ewropea. Issa jeħtieġ li naċċelleraw il-provvista u nħaffu t-tilqim. L-għan tagħna huwa li sas-sajf jitlaqqmu 70 % tal-popolazzjoni adulta tagħna. Dan jista' jkun punt ta' żvolta fil-ġlieda tagħna kontra dan il-virus. Madankollu, se jirnexxilna nwaqqfu din il-pandemija biss meta kulħadd fid-dinja jkollu l-aċċess għall-vaċċini. Se nżidu l-isforzi tagħna biex ngħinu jiġu żgurati l-vaċċini għall-ġirien u s-sħab tagħna madwar id-dinja.” Il-Viċi President Margaritis Schinas, responsabbli għall-Promozzjoni tal-Istil ta' Ħajja Ewropew Tagħna, qal: “L-emerġenza ta' varjanti ġodda tal-virus u ż-żidiet sostanzjali ta' każijiet ma jħallulna l-ebda lok għall-kompjaċenza. Issa aktar minn qatt qabel, jeħtieġ li nġeddu d-determinazzjoni biex l-Ewropa taġixxi flimkien b'unità, koordinazzjoni u viġilanza. Il-proposti tagħna llum għandhom l-għan li jipproteġu aktar ħajjiet u għajxien għall-futur u li jtaffu l-piż minn fuq is-sistemi u l-ħaddiema tal-kura tas-saħħa li diġà ġew ittestjati sal-limitu tagħhom. Dan huwa l-mod kif l-UE se toħroġ mill-kriżi. It-tmiem tal-pandemija jidher possibbli iżda għadu 'l bogħod.” Stella Kyriakides, il-Kummissarju għas-Saħħa u s-Sikurezza Alimentari, qalet: “Jekk naħdmu flimkien magħqudin, solidali u determinati, ma ndumux ma nkunu nistgħu nibdew naraw il-bidu tat-tmiem tal-pandemija. Issa b'mod partikolari, neħtieġu azzjoni rapida u koordinata kontra l-varjanti l-ġodda tal-virus. It-tilqim xorta se jieħu ż-żmien sakemm jilħaq lill-Ewropej kollha u sa dak iż-żmien irridu nieħdu passi immedjati, koordinati u proattivi flimkien. It-tilqim irid jitħaffef fl-UE kollha u l-ittestjar u s-sekwenzjar iridu jiżdiedu – hekk nistgħu niżguraw li din il-kriżi nħalluha warajna malajr kemm jista' jkun.” Sfond Il-Komunikazzjoni tal-lum hija msejsa fuq il-Komunikazzjoni “Nipproteġu ruħna mill-COVID-19 fix-xitwa” tat-2 ta' Diċembru 2020. Għal Aktar Informazzjoni Komunikazzjoni: Front magħqud biex negħlbu l-COVID-19 Vaċċini sikuri kontra l-COVID-19 għall-Ewropej